চিটফান্ডে গত কয়েক বছরে দেশজুড়ে কতজন রাজনৈতিক নেতা এবং বিভিন্ন ক্ষেত্রের প্রভাবশালী লোকজন গ্রেফতার হয়েছে? তালিকাটা তৈরি করতে বসলে সত্যি সত্যি চোখ কপালে ওঠার জোগাড় হবে। সবচেয়ে বড় কথা এই সব প্রভাবশালীদের সকলেই শুধু অর্থবলে বলীয়ানই নন, সেইসঙ্গে রাজনৈতিক এবং প্রশাসনিক ক্ষমতা ধারনের ক্ষেত্রেও যথেষ্ট শক্তিশালী।  
সারদা চিটফান্ডকাণ্ডেও মনোরঞ্জনা সিংহ এমনই এক প্রভাবশালী ব্যক্তিত্ব। যাঁকেও চিটফান্ডের অর্থে লাভবান হতে হয়েছে বলে অভিযোগ। বর্তমানে জেলে আছেন মনোরঞ্জনা সিংহ। একটা সময় সাংবাদিক ছিলেন। জাতীয় রাজনীতির মহলে মনোরঞ্জনার বিচরণ ছিল এক্কেবারে ভিভিআইপি-র মতো। এই সূত্রে কংগ্রেস হোক বা বিজেপি, সব রাজনৈতিক দলের শিবিরে তাঁর জন্য দ্বার ছিল অবারিত। তবে, সব রাজনৈতিক দলের নেতাদের সঙ্গে মনোরঞ্জনার সম্পর্কের সেতুটা যে নিছক সাংবাদিকতার মলাটে বাধা ছিল না, তা বহুবার প্রমাণিত হয়েছে।  

একটা সময় জাতীয় রাজনীতির মহলেই পরিচয় হওয়া প্রাক্তন কংগ্রেস সাংসদ মাতঙ্গ সিংহ-কে বিয়ে করেছিলেন মনোরঞ্জনা। মাতঙ্গ সিংহ-এর সঙ্গে খুলেছিলেন টেলিভিশন চ্যানেল। এই টেলিভিশন চ্যানেল বিক্রির চেষ্টাতেই মনোরঞ্জনা সারদার কর্ণধার সুদীপ্ত সেনের কাছ থেকে বিশাল পরিমাণ অর্থ নিয়েছিলেন বলে অভিযোগ। সুদীপ্ত সেন কোথায় কোথায় অর্থ বিনিয়োগ করে ঠকেছিলেন তা ২০১৩ সালের মধ্যেই সিবিআই-এর কাছে পরিষ্কার হয়ে গিয়েছিল। মনোরঞ্জনা সিংহ এবং তাঁর আইনজীবী নলিনী চিদম্বরমকে যে ৫০ কোটি টাকারও বেশি অর্থ দিয়েছিলেন তা সিবিআই-কে জানিয়েছিলেন সুদীপ্ত সেন। কিন্তু, সেই মনোরঞ্জনাকে গ্রেফতারেই সিবিআই-এর লেগে যায় আড়াই বছর। 
আরও পড়ুন... 
মমতার মুখে দেশের সবচেয়ে বড় চিটফান্ডের নাম, কী ব্যবস্থা নিল সিবিআই? 
রোজ ভ্যালিকাণ্ডের কাছে সারদাকাণ্ড একদম দুধের শিশু? 
অর্থবলের পাশাপাশি রাজনৈতিক যোগও মনোরঞ্জনার গ্রেফতার না হওয়ার পিছনে বড় কারণ ছিল বলে একটা সময় স্বীকার করেছিলেন এক সিবিআই কর্তা। এই মনোরঞ্জনার রাজনৈতিক ক্ষমতা কতটা প্রসারিত ছিল তা প্রমাণ করে দিয়েছে সম্প্রতি প্রকাশ হওয়া একটি ছবি। যাতে মনোরঞ্জনাকে দেখা গিয়েছে, নাগপুরে আরএসএস-এর একটি অনুষ্ঠান মঞ্চে। যে মঞ্চে তাঁর একপাশে দাঁড়িয়েছিলেন নীতীন গড়কড়ি এবং মোহন ভাগবত।
সারদা বা রোজভ্যালি নয়, সহারা, অ্যালেকেমিস্ট, পিএসিএল-সহ কয়েকশো চিটফান্ড রয়েছে দেশজুড়ে। তাহলে কী বলা যেতে পারে এদের মাথার উপর রয়েছে একটা সিন্ডিকেটের হাত? ফলে, এই সিন্ডিকেটের মাথাকে খুঁজে বের করাটা দরকার। না হলে, এমনভাবে একটা চিটফান্ড বন্ধ হবে, আবার নতুন একটি খুলবে।